
Gyógyszerhatóanyag polimorfia vizsgálata Raman- és IR spektroszkópiával

A gyógyszergyártás és -kutatás területén napjainkban már elengedhetetlen fontosságú, a szilárd halmazállapotú gyógyszerhatóanyagok vizsgálata. Az eltérő formák ugyanis, eltérő fizikai-kémiai tulajdonsággal rendelkeznek, amik döntően befolyásolják annak felhasználhatóságát. A szerves molekulák polimorfiájának vizsgálata nagyon összetett és szerteágazó tudományág, ami számos kihívás és probléma elé állítja a témával foglalkozó kutatókat. A problémák tanulmányozása és megoldása pedig megköveteli a különböző analitikai módszerek együttes, harmonikus alkalmazását.
Az új technikák megjelenése segíti a felmerülő kérdések mélyebb tanulmányozását, valamint lehetőséget adnak olyan új folyamatelemző technológiák (Process Analytical Technology, PAT) kifejlesztésére, amelyek segítségével átfogóbb képet alkothatunk a problémakörről. A szélesebb ismeretek pedig lehetőséget adnak pontosabb elemzések készítésére, a technológiák finomítására és a gyártástechnikák jobb szabályozására.
Kísérleteimet Raman-mikroszkóppal és -szondával valamint infravörös spektrométerrel végeztem. Méréseim célja a vizsgált hatóanyag polimorf módosulatainak minőségi analízise, valamint annak a kérdéskörnek a megvizsgálása, hogy a Raman-száloptika segítségével lehetséges-e a molekulánk polimorf transzformációs folyamatának in-line, valós idejű nyomon követése. 




